दूसरी तरफ कांग्रेस से उसका सुख-चैन छीनने वा ली भारतीय जनता पार्टी की टीम युवा दिखती है। अमित शाह 53 साल के हैं जबकि पीयूष गोयल और निर्मला सीतारमण जैसे कई नेता अपेक्षाकृत युवा उम्र में ही केंद्रीय कैबिनेट में रेल, वित्त और रक्षा जैसा अहम मंत्रालय संभाल रहे हैं। अगर भूपेंद्र यादव, कैलाश जोशी, राज्यवर्धन सिंह राठौर, स्मृति इरानी, धर्मेंद्र प्रधान, योगी आदित्यनाथ, कई राज्यों के मुख्यमंत्रियों और दूसरे अन्य नेताओं को एक साथ देखें, तो बीजेपी के पास ऐसे युवा नेताओं की एक बड़ी शृंखला है जिनके पास सक्रिय राजनीतिक जीवन के दो और उससे भी ज़्यादा दशक हैं। राजीव-सोनिया काल के चर्चित चेहरों पर राहुल की ऐसी निर्भरता वाकई परेशान करने वाली है क्योंकि उन्हें पार्टी के भीतर से मामूली या कहें न के बराबर कोई चुनौती देनेवाला है। ऐसा नहीं है कि कांग्रेस के पास युवा नेताओं का अकाल है। जयराम रमेश, शशि थरूर, पृथ्वीराज चौहान, सलमान ख़ुर्शीद, मनीष तिवारी, कपिल सिब्बल, भूपेंद्र सिंह हुड्डा, ज्योतिरादित्य सिंधिया, सचिन पायलट, रणबीर सुरजेवाला और दूसरे अन्य नेताओं के रूप में कांग्रेस के पास अनुभवी प्रतिभाओं की कोई कमी नहीं है जो जिम्मेदारी वाले पदों को संभाल सकते हैं। और फिर तमाम ऐसे युवा नेता राज्यों में भी मौजूद हैं, जिन्हें चुनौतीपूर्ण भूमिकाएं सौंपी जा सकती हैं, लेकिन लगता है कि गांधी परिवार अपनी इस नए नेतृत्व को राहुल के लिए चुनौती मानता है। परिवार को भय है कि नए युवा नेता अपनी योग्यता के बल पर राहुल गांधी का खानदानी सिंहासन छीन सकते हैं या जनमत के दबाव के चलते इन युवा नेताओं को मजबरीवश आगे लाना पड़ सकता है, जबकि वयोवृद्ध नेताओं को लेकर इस तरह के खतरे नहीं है। लगता है कि जब तक राहुल गांधी का राजनीतिक भविष्य पूरी तरह सुरक्षित न हो जाए तब तक कांग्रेस मुख्यालय वृद्धाश्रम सरीखा नजारा ही पेश करता रहेगा।